Eskom voorspel R20 miljard se verlieseArgieffoto: GCIS Eskom het vandag bevestig dat die kragvoorsiener ongeveer R20 miljard se verliese vir die huidige finansiële jaar verwag. “Eskom se swak finansiële prestasie blyk meer bestendig te bly as sy vermoë om die ligte aan te hou,” het Ghaleb Cachalia, die DA se woordvoerder oor openbare ondernemings, in ŉ verklaring gesê. Die DA het opnuut versoek dat die kragvoorsiener in sy geheel hersien moet word. “Eskom het die albatros van ons ekonomie geword, omdat dit die grootste bedreiging inhou vir ons fiskus.” Cachalia het gesê die DA se hoofsweep, Natasha Mazzone, sal op 3 Desember 2019 amptelik die party se Wetsontwerp oor Goedkoper Elektrisiteit aan die portefeuljekomitee oor openbare ondernemings voorlê. “Dié wetsontwerp bied ŉ raamwerk om die koste van elektrisiteit te verlaag en betroubare kragvoorsiening ŉ hupstoot te gee. Eskom sal hierdeur in twee entiteite verdeel word – ŉ kragopwekkingsentiteit en ŉ oordrag/verspreidingsentiteit. “Die kern van die DA se plan is om ŉ privaat kragopwekkingsentiteit op die been te bring wat Eskom se monopolie op die vervaardiging van elektrisiteit sal breek en sal verseker dat die nasionale kragvoorsiener meeding met onafhanklike kragvoorsieners.” Cachalia het gesê die DA is van mening dat dit die enigste manier is om ŉ winsgewende, doeltreffende Eskom te waarborg en elektrisiteittoevoer in Suid-Afrika te verseker. “Ons het nou ŉ stadium met Eskom bereik waar ons politieke verskille tersyde moet stel, omdat dit in ons almal se belang is dat Eskom weer vir alle Suid-Afrikaners werk. Versuim om dit te doen sal nie net beteken dat Eskom ineenstort nie, maar dat die hele Suid-Afrika ineenstort.” Eskom het ŉ finansiële verlies van R20,7 miljard in 2018/19 aangemeld.